Broj: 711-I-1787-P-351-22/23-09-24

Zagreb, 7. srpnja 2023.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Ines Pavlačić, Ane Poljak i Nike Nodilo Lakoš kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznika Miroslava Venusa, ………..,** **ravnatelja ZAVODA ZA JAVNO ZDRAVSTVO SVETI ROK VIROVITIČKO-PODRAVSKE ŽUPANIJE**, pokrenutom na temelju neanonimne prijave, na 14. sjednici održanoj 07. srpnja 2023. godine , donosi sljedeću

**ODLUKU**

1. **Obveznik Miroslav Venus, ravnatelj ZAVODA ZA JAVNO ZDRAVSTVO SVETI ROK VIROVITIČKO-PODRAVSKE ŽUPANIJE, propustom da u postupku javnog natječaja temeljem kojeg je zaposlena njegova kći deklarira činjenicu obiteljske povezanosti, izuzme se od donošenja odluke o izboru kandidata te da delegira ovlasti u postupku javnog natječaja na drugu osobu, počinio je povredu članka 9. stavaka 1. i 2. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Miroslavu Venusu se izriče novčana kazna u iznosu od 530,89 eura[[1]](#footnote-1)/4.000,00 kuna.**
3. **Nalaže se obvezniku Miroslavu Venusu da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-68417907187 -28720.**
4. **Ako obveznik novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je dana 28. srpnja 2022. godine zaprimilo neanonimnu prijavu od brojem 711-U-7031-P-351/22-01-1 u kojoj se navodi da je Zavod za javno zdravstvo Sveti Rok Virovitičko-podravske županije (dalje u tekstu:Zavod), čiji je ravnatelj Miroslav Venus, dana 14. srpnja 2022. godine raspisao natječaj za prijam pripravnika na određeno vrijeme u trajanju od jedne godine zbog stjecanja prvog radnog iskustva te da je donesena odluka kojom je na mjesto pripravnika prvostupnika sanitarnog inženjerstva primljena ………….. Nadalje, iznosi se da je u obrazloženju odluke navedeno da su zaprimljene ukupno tri prijave na spomenuto radno mjesto, od kojih su dvije bile nepotpune i nepravovaljane. Zaključno je navedeno da je ministar zdravlja Vili Beroš uputio svim zdravstvenim ustanovama dopis u kojem je navedeno da bi u postupku odabira kandidata za prijam na pripravnički staž trebali prvenstveno uzimati u obzir kandidate koji su ranije završili obrazovanje, koji su obrazovanje završili u propisanom roku trajanja obrazovanja te da se u slučaju jednakog trajanja obrazovanja kod dvaju ili više kandidata vrednuju kandidati s višim prosjekom ocjena postignutim tijekom školovanja.

Nastavno na tvrdnje iznesene u neanonimnoj prijavi, Povjerenstvo je dopisom od 19. rujna 2022., broj 711-I-1886-Pp-351/22-02-24, od Zavoda zatražilo podatke je li Zavod dana 14. srpnja 2022. godine raspisao natječaj na određeno vrijeme za zapošljavanje pripravnika u svrhu stjecanja prvog radnog iskustva, točnije pripravnika magistra sanitarnog inženjerstva ili diplomiranog sanitarnog inženjera, ukoliko je, gdje je natječaj objavljen, koliko kandidata je podnijelo prijavu na natječaj i koliko je od prijavljenih kandidata ispunjavalo formalne uvjete iz natječaja. Također, zatraženo je očitovanje na okolnosti je li održano testiranje za navedeno radno mjesto i ako jest, koliko je kandidata sudjelovalo na predmetnom testiranju, tko je odlučivao o izabranom kandidatu te uvid u svu natječajnu dokumentaciju, kao i u postupak koji je prethodio odabiru i završno sklapanju ugovora s izabranim kandidatom/kandidatkinjom.

Povjerenstvo je dana 03. listopada 2022. godine od Zavoda zaprimilo dopis u kojem je navedeno da je Zavod dana 14. srpnja 2022. godine raspisao natječaj na određeno vrijeme za zapošljavanje pripravnika u svrhu stjecanja prvog radnog iskustva, točnije pripravnika magistra sanitarnog inženjerstva ili diplomiranog sanitarnog inženjera koji je objavljen na stranicama Zavoda za zapošljavanje dana 14. srpnja 2022. godine i na stranicama Zavoda za javno zdravstvo Sveti Rok Virovitičko-podravske županije, ali da na natječaj za navedeno radno mjesto nije pristigla niti jedna zamolba. Obzirom nije pristigla niti jedna zamolba, nije provedeno niti testiranje na radno mjesto pripravnik, magistar sanitarnog inženjerstva ili diplomirani sanitarni inženjer.

Nadalje, Povjerenstvo je dopisom od 04.studenog 2022. godine od Zavoda, a s obzirom da je iz dokumentacije dostavljene uz prethodno citirani dopis Zavoda, utvrđeno da je bio raspisan također i javni natječaj za pripravnika prvostupnika sanitarnog inženjerstva te da su na isti pristigle tri prijave od kojih je samo jedna zadovoljavala formalne uvjete natječaja, zatražilo dodatno očitovanje. Zatraženi su podaci je li za navedeno radno mjesto održana pisana provjera znanja ili intervju s kandidatkinjom čija je prijava jedina udovoljavala uvjetima natječaja za navedeno radno mjesto, tko je odlučivao o izboru kandidatkinje te tko je potpisao rješenje o izboru/ugovor o radu. Zaključno, od Zavoda je zatražena cjelokupna natječajna dokumentacija.

 Povjerenstvo je 15. studenog 2022. godine od Zavoda zaprimilo dopis u kojem je navedeno da je Povjerenstvo za provedbu natječaja provelo razgovor sa kandidatkinjom koja je jedina dostavila cjelokupnu dokumentaciju iz natječaja, dana 26. srpnja 2022. godine u 08,00 sati, jednako kao i sa svim ostalim kandidatkinjama koje su zadovoljile formalne uvjete za druga tražena radna mjesta, a prema objavljenom rasporedu. Nadalje, navodi se da je nakon provedenog razgovora od strane Povjerenstva za provedbu natječaja sa kandidatkinjom i ostalim kandidatima na kojem su kandidati ocijenjeni, sastavljen zapisnik te da je Povjerenstvo za provedbu natječaja predložilo odgovornoj osobi, ravnatelju Zavoda, da se navedeni kandidati prime na pripravnički staž. Nakon prijedloga Povjerenstva, ravnatelj Zavoda kao odgovorna osoba Zavoda, donio je Odluku o izboru predmetne kandidatkinje, kao i ostalih kandidata za druga tražena radna mjesta. Zaključno je navedeno da je ugovor o radu s predmetnom kandidatkinjom potpisala zamjenica ravnatelja Darija Petrovčić, dr.med., spec. epidemiolog. U privitku navedenog dopisa dostavljena je sljedeća dokumentacija: Plan prijema pripravnika u zdravstvene ustanove korištenjem potpora za zapošljavanje putem Hrvatskog zavoda za zapošljavanje KLASA: 023-03/21-01/776, URBROJ: 534-07-2-3/1-22-31 od 13. svibnja 2022., Odluka o osnivanju Povjerenstva za provedbu javnog natječaja Zavoda URBROJ:2189-47-01-22-346 od 20. srpnja 2022. godine, Zapisnik o otvaranju prijava na javni natječaj URBROJ:2189-47-01-22-353 od 25. srpnja 2022. godine, Obavijest o postupku testiranja od 25. srpnja 2022.godine, Zapisnik sa usmenog testiranja po javnom natječaju od 26. srpnja 2022. godine, Odluka ravnatelja Zavoda o izboru imenovane kandidatkinje URBROJ:2189-47-01-22-355 od 26. srpnja 2022. godine te Ugovor o radu na određeno vrijeme zaključen između Zavoda i …………...

Uvidom u Odluku o osnivanju Povjerenstva za provedbu javnog natječaja URBROJ:2189-47-01-22-346 od 20. srpnja 2022. godine utvrđeno je da je istu donio i potpisao ravnatelj Zavoda prim dr. sc. Miroslav Venus, spec. epidemiolog te da su u navedeno Povjerenstvo imenovana tri člana: …………………………………………….

Uvidom u Zapisnik o otvaranju prijava na Javni natječaj utvrđeno je da su se na natječaj za radno mjesto prvostupnik sanitarnog inženjerstva/ bacc.sanit.ing prijavile tri osobe, i to: ……….. s i još dvije kandidatkinje, ali da je samo kandidatkinja ……………. podnijela sve dokumente koji su navedeni u natječaju, i to: zamolbu, životopis, diplomu/svjedodžbu o završenom obrazovanju, potvrdu Hrvatskog zavoda za zapošljavanje, preslik osobne iskaznice i preslik domovnice, dok su ostale dvije prijave bile manjkave iz razloga što jedna kandidatkinja nije dostavila potvrdu Hrvatskog zavoda za zdravstveno osiguranje, a druga kandidatkinja nije dostavila preslik domovnice.

Nadalje, uvidom u Zapisnik sa usmenog testiranja od 26. srpnja 2022. godine. utvrđeno je da su članovi Povjerenstva za provedbu javnog natječaja proveli intervju s kandidatkinjom ……………. te da je na istom kandidatkinja ostvarila 74 boda.

Uvidom u Odluku o izboru kandidatkinje ……………… za radno mjesto prvostupnika sanitarnog inženjerstva od 26. srpnja 2022. godine utvrđeno je da je istu, a na temelju prijedloga Povjerenstva, donio i potpisao ravnatelj Zavoda, prim.dr.sc. Miroslav Venus, dr.med., spec.epidemoiolog.

Uvidom o Ugovor o radu zaključen između Zavoda za javno zdravstvo Sveti Rok Virovitičko-podravske županije i kandidatkinje ……….., utvrđeno je da je isti kao „u.z.“ ravnatelja potpisala zamjenica ravnatelja Darija Petrovčić, dr.med, spec. epidemiolog.

Uvidom u imovinsku karticu obveznika Miroslava Venusa utvrđeno je da isti ima kćer ……………, OIB: ……………….., rođenu ……………..

Uvidom u dostavljeni i naprijed citirani Ugovor o radu od 26. srpnja 2022. godine utvrđeno da podaci iz navedenog ugovora odgovaraju podacima ……… koja je u imovinskoj kartici obveznika Miroslava Venusa navedena kao njegova kći.

Nakon prikupljenih podataka i dokumentacije, Povjerenstvo je Zaključkom broj 711-I-98-P-351-22/23-06-24 od 10. siječnja 2023. godine protiv obveznika pokrenulo postupak radi moguće povrede članka 9. ZSSI-a. Navedenim Zaključkom obveznik je pozvan da, u roku od 15 dana od dostave Zaključka, dostavi Povjerenstvu svoje očitovanje.

Obveznik se očitovao podneskom zaprimljenim dana 02. veljače 2023. godine navodeći da je deklarirao obiteljsku povezanost te da se upravo zbog toga, iako je ravnatelj Zavoda, izuzeo iz cijelog natječajnog postupka. Nadalje, naveo je da je cjelokupni postupak javnog natječaja provodilo Povjerenstvo Zavoda za javno zdravstvo kojeg je upravo on osnovao i time se izuzeo od odlučivanja, s time da nije imao nikakav utjecaj na spomenuto Povjerenstvo. Također, istaknuo je da je ugovor o radu s njegovom kćeri potpisala njegova zamjenica dr. Darija Petrovčić te da je njegova kći jedina udovoljavala uvjetima natječaja jer ima odgovarajuću traženu stručnu spremu i pravodobno je dostavila potpunu traženu natječajnu dokumentaciju. Naveo je da stoga u predmetnom natječaju nisu mogli biti primljeni drugi kandidati jer nisu udovoljavali uvjetima natječaja, a zapošljavanje osoba koje nemaju uvjete je zabranjeno. Pri tome je napomenuo da se radilo o potpuno uobičajenim uvjetima koji proizlaze iz postojećih propisa i da niti na koji način nisu prilagođeni njegovoj kćeri. Također, naveo je da osobe koje završe školovanje sanitarnog usmjerenja (sanitarni tehničari, prvostupnici sanitarnog inženjerstva, magistri sanitarnog inženjerstva) imaju zakonsku obvezu odraditi pripravnički staž, a da im je to moguće jedino u zavodima za javno zdravstvo i nigdje drugdje. Naime, da u drugim zdravstvenim institucijama (bolničke ustanove, domovi zdravlja, zavodi za hitnu medicinu, poliklinike i sl.) takva radna mjesta ne postoje i nisu sistematizirana te da se prema tome njegova kćer mogla javiti jedino tamo gdje se osobe njenog stručnog profila zapošljavaju. Zaključno je naveo da smatra kako je u svojem očitovanju naveo dovoljno dokaza koji upućuju da se izuzeo od odlučivanja i sklapanja ugovora koji bi mogli sporni temeljem članka 9. ZSSI-a te da nije povrijedio odredbu navedenog članka.

Člankom 5. stavkom 1. točkom 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Člankom 9. stavkom 1. ZSSI-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da će se obveznik, ako zakonom nije drukčije propisano, izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njime povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

U konkretnom slučaju je Povjerenstvo utvrdilo da se obveznik Miroslav Venus u postupku javnog natječaja u kojem je kao pripravnik prvostupnik sanitarnog inženjerstva zaposlena njegova kći propustio deklarirati činjenicu obiteljske povezanosti sa navedenom osobom, izuzeti se od donošenja odluke o izboru kandidata te delegirati ovlasti u postupku javnog natječaja čime je povrijedio odredbu članka 9. ZSSI-a.

Naime, iako je odluka o izboru kandidatkinje ………….. donesena temeljem prijedloga Povjerenstva kojeg je obveznik imenovao, tek donošenjem odluke o izboru kandidatkinje došlo je do prihvata, odnosno odabira navedene kandidatkinje u postupku javnog natječaja te je stoga propustom da delegira donošenje iste na drugu osobu obvezni povrijedio odredbu članka 9., unatoč činjenici što Ugovor o radu sa izabranom kandidatkinjom nije potpisao on osobno nego njegova zamjenica. Nadalje, iz citirane zakonske odredbe nesporno proizlazi da se obveznik mora izuzeti od donošenja odluka koji utječu na njegov vlastiti interes ili poslovni interes s njim povezanih osoba. U ovom slučaju nesporno je da se radi o poslovnom interesu s obveznikom povezane osobe, odnosno srodniku po krvi u uspravnoj lozi, odnosno kćeri obveznika, slijedom čega se obveznik trebao pridržavati odredbi članka 9. ZSSI-a.

Povjerenstvo ukazuje obvezniku i na odredbu članka 6. ZSSI-a kojom je propisano da obveznici u obnašanju javnih dužnosti moraju postupati časno, pošteno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. propisano je da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali odnosno izabrani prema tijelu ili građanima koji su ih imenovali odnosno izabrali. Također, stavkom 3. navedenog članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana.

Slijedom navedenog, Povjerenstvo je donijelo odluku kao u točki I. izreke.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 18., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Člankom 50. stavkom 1. ZSSI-a propisano je da ako novčana kazna nije plaćena u roku od 15 dana, ista se može izvršiti obustavom dijela neto mjesečne plaće ili obustavom na svim primanjima, a ista se može izvršiti i na imovini obveznika. Također, propisano je da Povjerenstvo kaznu izriče u iznosu od 530,89 eura/4.000,00 kuna do 5.308,91 eura/40.000,00 kuna vodeći računa o težini i posljedicama povrede zakona. Stavkom 2. istog članka određeno je izvršenje novčane sankcije obustavom isplate dijela neto mjesečne plaće ili obustavom na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika.

 Povjerenstvo ističe kako je prilikom odmjeravanja vrste sankcije uzelo u obzir činjenicu da je do sada za istovrsne povrede izricalo novčanu sankciju identične visine koju smatra primjerenom s obzirom na sve iznijete okolnosti slučaja, a u odnosu na koju postoji i mjerodavna praksa nadležnog suda. Nadalje, smatra se da će navedena sankcija imati preventivnu svrhu za buduće situacije budući je riječ o obvezniku koji obnaša različite dužnosti kroz duže vremensko razdoblje, obzirom je obnašao dužnost zamjenika gradonačelnika Grada Slatine (2013.-2017.) te trenutno obnaša dužnost ravnatelja Zavoda za javno zdravstvo Sveti Rok Virovitičko-podravske županije (od 2021.).

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Miroslav Venus, osobnom dostavom
2. Podnositelju na znanje
3. Objava na mrežnim stranicama Povjerenstva nakon uredne dostave obvezniku
4. Pismohrana

1. Fiksni tečaj konverzije 7.53450 [↑](#footnote-ref-1)